สภาผู้แทนราษฎร เตรียมพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลตามที่ฝ่ายค้านเสนอ
การประชุมสภาผู้แทนราษฎร เป็นพิเศษ ในเวลา 09.00 น. วันนี้ 16 กุมภาพันธ์ 2564 โดยเป็นวันแรกของการพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลตามที่ฝ่ายค้าน รวม 10 รายชื่อ ประกอบด้วย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม , พลเอก ประวิตร วงษ์สุวรรณ รองนายกรัฐมนตรี , นายอนุทิน ชาญวีรกุล รองนายกรัฐมนตรีและรัฐมนตรีว่าการกระทรวงสาธารณสุข , นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ , พลเอก อนุพงษ์ เผ่าจินดา รัฐมนตรีว่าการกระทรวงมหาดไทย , นายณัฏฐพล ทีปสุวรรณ รัฐมนตรีว่าการกระทรวงศึกษาธิการ , นายสุชาติ ชมกลิ่น รัฐมนตรีว่าการกระทรวงแรงงาน , นายศักดิ์สยาม ชิดชอบ รัฐมนตรีว่าการกระทรวงการคมนาคม , นายนิพนธ์ บุญญามณี รัฐมนตรีช่วยว่าการกระทรวงมหาดไทย และร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ โดยประเด็นสำคัญที่ฝ่ายค้านกล่าวหาและจะนำมาในการอภิปรายทั้ง 10 รัฐมนตรีคือ เรื่องของการบริหารราชการแผ่นดินที่ล้มเหลว การปล่อยให้เกิดการทุจริตส่งผลกระทบต่อประเทศชาติและประชาชน โดยเฉพาะในช่วงที่ประชาชนได้รับผลกระทบจากการระบาดของโรคโควิด-19 ที่ส่งผลต่อสภาพเศรษฐกิจ และเรื่องของการบริหารประเทศที่ผิดพลาด รวมไปถึงการใช้จ่ายงบประมาณ โดยการอภิปรายจะเริ่มตั้งแต่การเสนอญัตติ โดยนายสมพงษ์ อมรวิวัฒน์ ผู้นำฝ่ายค้านในสภาผู้แทนราษฎรสำหรับกรอบเวลาการอภิปรายไม่ไว้วางใจพรรคร่วมฝ่ายค้านได้เวลาทั้งหมด 42 ชั่วโมง มีจำนวนผู้อภิปรายรวม 38 คน ซึ่งในแต่ละวันฝ่ายค้านจะต้องใช้เวลาอภิปรายประมาณ 11 ชั่วโมง และรัฐบาลชี้แจงประมาณ 5-6 ชั่วโมงต่อวัน โดยเบื้องต้นกำหนดกรอบในการอภิปรายครั้งนี้ไว้ระหว่างวันที่ 16 - 19 กุมภาพันธ์นี้ และลงมติในวันที่ 20 กุมภาพันธ์ 2564